Grafika: Veels te min kinders in karstoeltjies, gordels(Argieffoto) Navorsing wys die gebruik van stremstelsels vir kinders – oftewel motorstoeltjies – in voertuie word al hoe meer gebruik, maar daar is steeds kommer dat ŉ derde van alle kinders in Suid-Afrika steeds op geen manier in ŉ voertuig vasgegordel word nie. Die beperkte gebruik van dié stelsels word in Suid-Afrika met bekostigbaarheid verbind, terwyl talle motoriste ook glo dat ŉ veiligheidsgordel ŉ werkbare alternatief is om kinders mee vas te gordel. Luidens nuwe navorsing van die Automobiel-Assosiasie (AA) oor die gebruik van stremstelsels vir kinders is meer as ŉ tiende van alle slagoffers wat in motorongelukke sterf jonger as 15. In 2020 was 30% van alle padsterftes passasiers. Hiervan was 4% van die slagoffers kinders tussen nul en vier jaar oud, 4% was tussen vyf en nege jaar oud en 5% was tussen tien en 14 jaar oud. Die Wêreldgesondheidsorganisasie (WGO) beskryf die drie “botsings” wat plaasvind in ŉ motorongeluk waar ŉ passasier nie vasgegordel is nie. Die eerste botsing is die botsing tussen die voertuig en die ander voorwerp. Die tweede botsing is die een tussen die passasier en die binnekant van die voertuig, terwyl die derde botsing dié van die organe in die liggaam met die bors of skelet is. Die tweede botsing veroorsaak gewoonlik die meeste beserings, maar dit kan beduidend verminder word as passasiers sitplekgordels dra of in ŉ kinderstoeltjie vasgegordel is. Ten spyte van pogings om die gebruik van motorstoele vir kinders te bevorder, is daar steeds ŉ kommerwekkende getal padsterftes onder kinders. Die AA se navorsing het bevind van die duisend kinders wat in voertuie dopgehou is, was 63% vasgegordel. Uit dié persentasie was die meeste (60%) egter net met ŉ veiligheidsgordel vasgemaak, terwyl dit ingevolge wetgewing nie as ŉ stremstelsel vir kinders beskou word nie. Dus was kinders in net sowat ŉ kwart van gevalle ingevolge wetgewing korrek vasgegordel. Bevindings van die navorsing: Die AA se navorsing lui dat hoewel die gebruik van ŉ veiligheidsgordel beter is as om ŉ kind op geen manier vas te gordel nie, is dit nie doeltreffend genoeg om padsterftes onder kinders te verminder nie. Doelgemaakte stelsels verminder beserings onder kinders tussen vyf en nege jaar oud met 52%, terwyl veiligheidsgordels beserings met 19% verminder. Volgens die AA se navorsing skort ouers moontlik die gebruik van beperkingstelsels op namate kinders ouers word, maar daar is nietemin uiters groot kommer oor die getal kleuters met wie dieselfde gedoen word. Daar is begrip vir enigiemand wat al probeer het om ŉ kleuter wat weier om ŉ karstoel te gebruik, vas te gordel. Die AA waarsku egter dat die gevolge dodelik kan wees. “Ouers moet opgevoed word oor die gevaar van dié besluit, gegewe dat kleuters die hoogste persentasie van padsterftes, veral in Suid-Afrika, uitmaak,” sê die AA.